Lectio Divina

*fuq il-Vanġelu tal-Ħadd*

4 Ħadd tal-Għid

Sena Ċ

Ġw 10:27-30

Ġw 10,22 jintroduċi l-aħħar dibattitu mal-Lhud fil-ministeru pubbliku ta’ Ġesù. Dan id-dibattitu jseħħ fit-Tempju, matul il-festa tad-Dedikazzjoni (*Hanukkah*), li tiġi ċċelebrata fix-xitwa. Din hi t-tifkira tal-purifikazzjoni u konsagrazzjoni tal-altar tat-tempju ta’ Ġerusalemm tas-sena 164 Q.K. minn Ġuda l-Makkabew (1Mak 4,36-59; 2Mak 10,1-8) wara l-profanazzjoni ta’ Antijoku IV Epifani, li tlitt snin qabel kien għamel l-ewwel sagrifiċċju lil Zeus. Il-festa sseħħ fuq tmint ijiem u fost l-oħrajn f’din il-festa jinqara Eżek 34, l-oraklu kontra r-rgħajja ta’ Iżrael. Fil-festa kienu jinxtegħlu dwal quddiem kull dar u kandelabru kbir b’disa’ friegħi fit-tempju, bħala sinjal tal-libertà miksuba mill-ġdid.

Minkejja l-perjodu differenti, għandna kontinwità tematika mad-diskors tar-ragħaj it-tajjeb (1-21). Fl-Ewwel Testment Iżrael spiss hu meqjus bħala l-merħla. F’Salm 100,3 naqraw: “aħna l-poplu tiegħu u n-nagħaġ tal-mergħa tiegħu”. Ta’ din il-merħla Alla hu r-ragħaj (Salm 23) għax Hu jeħles, jipproteġi, jassisti u jiġbor il-poplu tul l-istorja tiegħu. Daqstant ieħor huma rgħajja – f’isem ir-ragħaj – Mosé, ir-rejiet u l-kapijiet tal-poplu. Dawn tal-aħħar ifallu fl-irwol tagħhom għax “jirgħu lilhom infushom”(Eżek 34,1), jisfruttaw lill-merħla, ma jeħdux ħsiebha u jabbanduwha, bil-konsegwenza li tisfa’ vittma tal-għadu u tixtered (Eżek 34,1-9). Għalhekk Alla stess jerġa’ jieħu għalih innifsu dan il-post u jwiegħed li jirgħa l-merħla tiegħu permezz tal-messija davidiku: “Jiena stess nirgħa n-nagħaġ tiegħi, u jiena nserraħhom, oraklu ta’ Sidi l-Mulej” (Eżek 34,15); “U nagħtikom rgħajja għal qalbi, li jirgħu bl-għerf u l-għaqal” (Ġer 3,15). “U nqiegħed fuqhom ragħaj wieħed, il-qaddej tiegħi David, u jieħu ħsiebhom u jirgħahom; hu jirgħahom u jkun ir-ragħaj tagħhom” (Eżek 34,23).

Ġesù jinsab miexi fit-tempju taħt il-portiku ta’ Salamun (10,23), il-post fejn kienu jinġabru r-rabbini sabiex jiddiskutu diversi kwistjonijiet li kien ikollhom, primarjament ta’ natura legali. Il-kuntest huwa wieħed ta’ polemika jew proċess li qed isir lil Ġesù dwar l-identità tiegħu; Hu jiġi preżentat bħala Messija u Iben Alla. Huma infatti b’mod provokatorju jitolbuh: “Jekk inti l-Messija għidilna ċar u tond” (10,24). S’issa Ġesù dejjem evita li jiddikjara lilu nnifsu messija, aktarx frott ir-riskju ta’ interpretazzjonijiet nazzjonalistiċi u politiċi li kienu marbuta ma’ dan it-titlu. Fl-istess waqt kien wera li hu l-Iben ta’ Alla u l-Mibgħut tiegħu permezz ‘tal-għemejjel li jagħmel f’isem il-Missier’ (10,25.32.37-38). Imma huma ma jemmnux ‘għax m’humiex min-nagħaġ tiegħU’ (10,26), anzi, “l-Lhud reġgħu qabdu l-ġebel biex iħaġġruh” (10,31).

In-nagħaġ ta’ Ġesù min-naħa l-oħra “jisimgħu leħni” (10,27; ara wkoll 10,3-5.8.16). It-tema tas-smiegħ fit-tradizzjoni Bibblika hija importanti ferm. Il-Lhudi ta’ kuljum jitlob is-Shema, li turi li r-relazzjoni bejn Alla u Iżrael hija mibnija primarjament fuq is-smiegħ, fuq il-fatt li dan Alla jitkellem, jidħol f’relazzjoni, tant li l-Iben stess hu l-Verb (1,1). Din il-kelma tant hi fundamentali li “jekk int tibqa’ sieket miegħi, inkun nixbah lil min jinżel fil-ħofra”(Salm 28,1), u “il-bniedem mhux bil-ħobż biss jgħix, imma b’kull kelma li toħroġ minn fomm Alla” (Mt 4,4). Is-Salmista jitkarrab u jgħid: “Mhux li kontu llum tisimgħu leħnu! La twebbsux qalbkom bħal f’Meriba...” (Salm 95, 7-8). Il-poplu taħt is-Sinaj ‘semgħu l-ħoss tal-kliem, imma ma raw ebda xbieha, leħen biss’ (Dt 4,12). Dan il-leħen issa hu dak tal-Iben! Il-leħen, b’differenza mill-viżjoni, jimplika ħafna aktar intimità u relazzjoni. L-ispeċifiku tal-bniedem hija l-komunikazzjoni u dan iseħħ aktar permezz tal-kliem u tas-smiegħ milli permezz tal-ħars. In-nagħaġ huma għalhekk ‘dawk ta’ ġewwa’, dawk li Alla għoġbu jaqsam magħhom qalbu.

Is-smiegħ ovvjament jimplika tweġiba; jimplika li tilqa’ u tafda din il-kelma li qed tisma’, u taġixxi fuqha, tant li fil-lingwa Lhudija smiegħ u ubbidjenza huma l-istess kelma. Kemm hu importanti li wieħed jagħti ħin għal dan is-smiegħ biex jinħeles mill-inganni, biex jiltaqa’ mar-realtà ta’ ħajtu u dik ta’ Alla, biex jiġi ferut jekk hemm bżonn mill-Kelma, imma wkoll ikkunslat, megħjun, mogħti direzzjoni ġdida eċċ. Fil-mixja tal-fidi aħna spiss mifxula biex nifhmu u nżidu t-tagħrif, imma l-bżonn ċentrali hu d-djalogu, l-kuntatt, li nilqgħu din il-kelma li tidħol fil-fond. Infatti “il-kelma ta’ Alla hi ħajja u qawwija, taqta’ aktar minn xabla b’żewġt ixfar; hija tinfed sa tifred minn xulxin ir-ruħ u l-ispirtu u l-ġogi u l-mudullun; u tgħarbel il-ħsibijiet u l-fehmiet tal-qalb. Xejn ma hemm fil-ħolqien li hu moħbi għalih, imma kollox hu miftuħ għal għajnejn Alla, li lilu rridu nagħtu kont” (Lhud 4,12-13).

Din l-insistenza fuq ir-relazzjoni tkompli permezz ta’ kwalità oħra tan-nagħaġ: huma ‘magħrufa’ minn Ġesù (10,27), verb li juri għaqda personali u profonda, daqs dik bejn il-Missier u l-Iben. Ftit versi qabel insibu: “Jiena r-ragħaj it-tajjeb; jiena nagħraf in-nagħaġ tiegħi, u n-nagħaġ tiegħi jagħrfu lili, bħalma l-Missier jagħraf lili u jiena nagħraf lill-Missier; u għan-nagħaġ tiegħi nagħti ħajti” (10,14-15). Dan il-verb huwa l-verb tal-għaqda tal-miżżewġin, tal-għarfien profond u tal-qalb. Jidher għalhekk li l-leħen ta’ dan ir-ragħaj jidħol fil-qalb, imiss il-qalb. Dak li jgħid hu jinħass fil-profond bħala veru, tajjeb u sabiħ. In-nagħaġ iħossu tassew li xi ħadd jagħrafhom, jafhom – aktar ma jafu huma stess lilhom infushom – u għalhekk qed ikellem lilhom! Kemm hi għalhekk neċessarja l-memorja kontinwa ta’ meta ħassejniha magħrufa u miżjura minn Ġesù. Infatti ‘l-għarfien’ fl-Iskrittura mhux tant marbut mal-intellett daqskemm mal-esperjenza.

U huwa frott dan is-smiegħ u dan l-għarfien li jaslu biex ‘jimxu warajH’ (10,27). B’dan il-mod imexxi Ġesù: bil-qawwa tal-Kelma li fl-intimità tiegħi nagħrafha bħala vera u turini jien min jien. Aħna nistgħu pastoralment nagħżlu toroq differenti: nipproponu regoli u sens ta’ appartenenza ġieli billi nnisslu ftit il-biża’ jew is-sens ta’ ħtija, billi nużaw theddid pulit eċċ, imma mingħajr ma’ seħħet il-laqgħa mal-Kelma tal-Ħajja, mar-Ragħaj is-Sabiħ. F’din is-silta hu ċar li ‘il-mixja’ ssegwi ‘l-għarfien u s-smiegħ’; ir-relazzjoni intima. Imbagħad kull azzjoni ta’ ħajti, u kull ġlieda spiritwali sseħħ biex jien inħares din ir-relazzjoni; għax ma nistax nitlifha.

Fit-tieni qari ta’ dan il-Ħadd, minn Apok 7, dan kollu hu miġbur fl-immaġni paradossali tar-ragħaj preżentat bħala ‘l-ħaruf li qiegħed f’nofs it-tron u li jwassalhom ħdejn l-ilmijiet tal-għejjun tal-ħajja’. Ir-ragħaj it-tajjeb huwa l-ħaruf “wieqaf, bħal maqtul” (Apok 5,6), dak li jagħti ħajtu u għalhekk jagħti l-ħajja.

Infatti bħala don hu jagħtihom “il-ħajja ta’ dejjem” (10,28) (*zoen aionion*) sa mil-lum, għax hu ġie “biex ikollhom il-ħajja u l-ħajja bil-kotra” (10,10). Fil-progressjoni tas-silta hu ċar li dan id-don hu marbut mal-kelma ta’ Ġesù, mas-smiegħ tagħha u mal-fidi/relazzjoni li toħroġ minnha. Infatti hu Ġesù li għandu “*l-kliem* tal-ħajja ta’ dejjem” (6.68) u “tassew tassew ngħidilkom li min jisma’ kelmti u jemmen f’min bagħatni għandu l-ħajja ta’ dejjem, u ma jsirx ħaqq minnu, imma għadda mill-mewt għall-ħajja” (5,24). Fil-kapitlu ta’ wara naqraw: “Din hi tabilħaqq ir-rieda ta’ Missieri: li kull min jara lill-Iben u jemmen fih, ikollu l-ħajja ta’ dejjem u jiena nqajmu mill-imwiet fl-aħħar jum” (6,40) u fid-diskors tal-aħħar ċena: “din hi l-ħajja ta’ dejjem, li *jagħrfu* lilek, Alla waħdek veru, u lil Ġesù Kristu, li inti bgħatt” (17,3). Dan kollu juri li l-ħajja ġdida, bħal kull ħajja, titwieled mir-relazzjoni, din id-darba ma’ Ġesù, għalhekk titwieled ‘minn fuq’ jew ‘mill-ġdid’ (3,3). L-allat pagani ma ridux jagħtu din il-ħajja. Kienu għajjura għall-ħajja ‘divina’ tagħhom. Hekk juru l-miti tal-antikità. Għal kuntrarju, l-Alla tal-Iskrittura jdaħħal f’din il-ħajja tiegħu – f’din ir-relazzjoni – lilna; mifxul biex jagħtihilna!

U b’konsegwenza “ma jintilfu qatt u minn idejja ma jaħtafhomli ħadd”. Hekk nerġgħu naqraw f’17,12: “Kemm domt magħhom, jiena ħaristhom fl-isem tiegħek, l-isem li tajtni. U jiena ħadt ħsiebhom, u ħadd minnhom ma ntilef ħlief bin it-telfien, biex isseħħ l-Iskrittura”. Aħna, xi ftit jew wisq, kontinwament inħossu li l-ħajja tagħna hi taħt theddida, f’periklu; l-ansja hi dejjem kumpann tal-qalb tagħna. Il-biża’ kontinwu tal-bniedem hu li jara ħajtu tintilef. Infatti diffiċli nħobbu għax fl-imħabba wieħed iħossu li qed ‘imut/jintilef’. Madanakollu, min għandu b’don il-ħajja ta’ dejjem jista’ jħobb; min hu ċert li hu f’idejn l-Iben, jista’ ‘jitlef ħajtu biex isibha mill-ġdid’ (Mt 16,25). U din iċ-ċertezza tiġi mill-fatt li hu ‘jagħti ħajtu għan-nagħaġ tiegħu’ (10,11.15.17-18): “b'dan naslu biex nagħrfu x'inhi l-imħabba: li Ġesù Kristu ta ħajtu għalina. Aħna wkoll mela għandna nagħtu ħajjitna għall-aħwa” (1Ġw 3,16). Ara wkoll Rum 8,35-39: “Min se jifridna mill-imħabba ta’ Kristu...”

Iċ-ċertezza ta’ dan kollu hija wkoll l-għaqda sħiħa li teżisti bejn il-Missier u l-Iben, tant li dak li hu tal-Missier hu tal-Iben u dak li jagħmel l-Iben jagħmlu l-Missier: “Missieri li tahomli, hu akbar minn kulħadd, u ħadd ma jista’ jaħtafhom minn id il-Missier” (10,29). Varjant ieħor, fost oħrajn, ta’ dan il-vers jgħid: “Dak li tani Missieri hu akbar minn kollox”. F’kull każ l-attenzjoni hi fuq il-prezzjożita tal-merħla għall-Missier u ċ-ċertezza li hi tista’ tgawdi għax tinsab f’idejh, jew f’idejhom. Infatti “Jien u l-Missier aħna ħaġa waħda” jew “aħna wieħed”.

Xi siltiet għat-talb personali: Salm 95; Ġw 1,35-49; Ġw 3,1-21; Ġw 21,15-19.